Diari Oficial de la Generalitat Valenciana


Sumari del DOGV 9012, del 03-02-2021 (2021/935)

DECRET 16/2021, de 29 de gener, del Consell, de modificació del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/01/29/16/dof/vci/html**

### Dades del document

Número de DOGV
:   9012

Data del DOGV
:   03-02-2021

Secció del DOGV
:   I. DISPOSICIONS GENERALS

Número del document
:   2021/935


Data del document
:   29-01-2021

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * legislació
    * transparència administrativa
    * difusió de la informació
    * accés a la informació
    * relació administració-administrat

DECRET 16/2021, de 29 de gener, del Consell, de modificació del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern. [2021/935]  
La Llei 2/2015, de 2 d'abril, de transparència, bon govern i participació ciutadana de la Comunitat Valenciana, estableix en el títol IV un règim de garanties de transparència, accés a la informació pública i bon govern, i n'atribueix l'exercici al Consell de Transparència, Accés a la Informació Pública i Bon Govern, que actua amb plena independència funcional per al compliment de les seues finalitats; i en l'article 41.3 estableix: «La condició de membre del Consell, en qualsevol de les seues comissions, no exigeix dedicació exclusiva ni donarà dret a remuneració, amb l'excepció de la percepció de dietes i indemnitzacions.»  
  
El Decret 105/2017, de 28 de juliol, del Consell, de desplegament de la Llei 2/2015, incorpora certes novetats en les quals la normativa recollida en la llei era susceptible d'un major desenvolupament, i estableix en l'article 80 el règim de dietes i indemnitzacions: «1. Els membres de les comissions del Consell de Transparència tindran dret a les dietes establides en la normativa sobre indemnitzacions per raó del servei i gratificacions per serveis extraordinaris aplicable al personal empleat públic de la Generalitat. 2. A més, els membres de la Comissió Executiva tindran dret a les indemnitzacions per assistència establides en aquest decret.» També s'hi estableix que les indemnitzacions per assistències a la Comissió Executiva són de 400,00 - per a la Presidència i 300,00 - per als vocals.  
Donat el temps transcorregut des de la creació del Consell de Transparència per la Llei 2/2015, cal tindre en compte determinades circumstàncies que justifiquen que haja de plantejar-se l'augment de les quanties fixades en aquest Decret 105/2017 en concepte d'indemnitzacions per assistència, com és el fet que el treball realitzat pels membres de la Comissió Executiva no sols consisteix a assistir a les reunions del Consell, sinó que comporta un treball d'estudi detallat i preparació important de tots aquells assumptes que se sotmeten a la deliberació del ple del Consell i la seua proposta de resolució, així com el clar increment en el nombre de sol·licituds presentades des de la creació, que comporta un augment en la càrrega de treball assumida per la Comissió Executiva del Consell, i sense que des de llavors s'haja experimentat un augment en la percepció d'indemnitzacions.  
Un altre aspecte que cal tindre en compte és la tramitació que suposa la modificació del Decret 105/2017 cada vegada que, d'acord amb les circumstàncies, siga necessari actualitzar els seus imports, per la qual cosa, per a posteriors revisions, es considera convenient habilitar de manera general la persona titular del departament competent en matèria de transparència per a poder actualitzar i modificar les quanties quan siga necessari, una fórmula freqüent quan es regulen quanties econòmiques en les normes per a evitar una excessiva rigidesa en aspectes que són canviants. Aquesta habilitació permetrà actualitzar en cada moment els imports de manera més àgil i eficient per a l'Administració, sense requerir una modificació del decret, amb el procediment i la rigidesa que això implica.  
Aquest decret compleix els principis de bona regulació als quals es refereix l'article 129 de la Llei 39/2015, d'1 d'octubre, del procediment administratiu comú de les administracions públiques. Aquest desplegament reglamentari, en virtut dels principis de necessitat, eficàcia i proporcionalitat, dona resposta i cobertura a les previsions de la Llei 2/2015, i per tal de garantir el principi de seguretat jurídica, guarda coherència amb la resta de l'ordenament jurídic. Així mateix, en l'elaboració s'han tingut en compte les necessitats dels departaments, organismes o entitats i s'ha fomentat la participació de totes les persones o entitats que puguen ser interessades per aquesta regulació.  
  
A la vista de l'anterior, es fa necessari adequar les quantitats fixades en l'annex I del Decret 105/2017 en concepte d'indemnitzacions per assistència dels membres de la Comissió Executiva del Consell al moment actual i a la càrrega de treball que s'ha incrementat considerablement des de la creació en 2015, així com habilitar de manera general la persona titular del departament del Consell competent en matèria de transparència per a poder actualitzar i modificar les quanties recollides en l'annex, quan siga necessari.  
En conseqüència, vist el que s'estableix en l'apartat primer in fine de la disposició final primera de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i de conformitat amb el que estableix l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Participació, Transparència, Cooperació i Qualitat Democràtica, conforme amb el Consell de Transparència, Accés a la Informació Pública i Bon Govern, i amb el Consell Jurídic Consultiu de la Comunitat Valenciana, amb la deliberació prèvia del Consell, en la reunió de 29 de gener de 2021,  
  
  
DECRETE  
  
Article únic. Modificació del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern  
1. S'introdueix un segon paràgraf en la disposició final primera del Decret 105/2017, que queda redactat de la següent manera:  
«S'habilita la persona titular del departament del Consell competent en matèria de transparència per a modificar les quanties recollides en l'annex I d'aquest decret, cada vegada que, d'acord amb les circumstàncies, siga necessari actualitzar els seus imports.»  
2. Es modifiquen les quantitats contingudes en l'annex I del Decret 105/2017, que queden fixades de la següent manera:  
«Presidència: 600,00 -  
Vocalies: 500,00 ?»  
  
  
DISPOSICIÓ ADDICIONAL  
  
Única. Indemnitzacions de la Comissió Executiva del Consell de Transparència, Accés a la Informació Pública i Bon Govern  
Les indemnitzacions establides per a la Comissió Executiva del Consell de Transparència s'aplicaran des de l'entrada en vigor d'aquest decret.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 29 de gener de 2021  
  
El president de la Generalitat,  
XIMO PUIG I FERRER  
  
La consellera de Participació, Transparència,   
Cooperació i Qualitat Democràtica,  
ROSA PÉREZ GARIJO


Còpia Permalink ELI